ИЗБОРНОМ ВЕЋУ

ФИЛОЗОФСКОГ ФАКУЛТЕТА

Београд

Одлуком Изборног већа Филозофског факултета у Београду од 4. јула 2024. године изабрани смо у Комисију за припрему извештаја о кандидатима који се пријаве на конкурс за избор у звање ванредног професора за ужу научну област ОПШТА ПЕДАГОГИЈА СА МЕТОДОЛОГИЈОМ И ИСТОРИЈА ПЕДАГОГИЈЕ, са пуним радним временом, на одређено време од пет година. На конкурс, објављен у листу ''Послови'', од 17. јула 2024. године, пријавио се један кандидат - Наташа Николић, доцент на Одељењу за педагогију и андрагогију Филозофског факултета у Београду. Пошто смо прегледали приложену документацију и проучили радове кандидата, у могућности смо да Изборном већу поднесемо следећи

И З В Е Ш Т А Ј

**Наташа Николић** рођена је 1988. године у Краљеву, где је завршила основну и средњу школу. Основне академске студије педагогије на Филозофском факултету Универзитета у Београду уписала је 2007. године, а завршила 30.06.2011. године, са просечном оценом 9,03. На истом факултету завршила је мастер академске студије педагогије 11.09.2012. године, са просечном оценом 9,67. Испите предвиђене програмом докторских студија педагогије положила је са просечном оценом 9,75. Завршила је докторске студије 13.07.2018. године, одбранивши докторску дисертацију на тему ''Квалитет проблемски оријентисане наставе и постигнуће ученика''.

На Филозофском факултету Универзитета у Београду од априла 2013. године ради, прво као сарадник у настави и асистент, а од 2019. године бирана је у звање доцента на Одељењу за педагогију и андрагогију, за ужу научну област Општа педагогија са методологијом и историја педагогије. Ангажована је у настави на више предмета из области опште педагогије на основним студијама (Општа педагогија, Систем васпитања и образовања, Ваншколска педагогија, Рад са даровитим ученицима, Васпитање кроз уметност и спорт), мастер студијама (Морални развој и морално васпитање) и докторским студијама педагогије (Теорија и пракса моралног васпитања). Просечна оцена студентске евалуације педагошког рада за период од школске 2019/2020. до школске 2022/2023. године износи 4,81 (макс. 5).

У својству аутора или коаутора објавила већи број научних радова и учествовала на научним скуповима и форумима међународног и националног карактера, на којима су разматране актуелне педагошке теме и проблеми. Била је ангажована на научно-истраживачком пројекту Института за педагогију и андрагогију чију реализацију подржава Министарство просвете, науке и технолошког развоја РС (''Модели процењивања и стратегије унапређивања квалитета образовања у Србији'', 2011-2019) и на пројекту Филозофског факултета Универзитета у Београду (''Човек и друштво у време кризе'', 2020). У својству истраживача учествовала је на пројекту ''Припрема будућих просветних радника за рад у инклузивном окружењу, билатерална сарадња Словеније-Србија, 2016-2017''. Од 2019. године члан је програмског одбора научних скупова који се одржавају у оквиру Сусрета педагога, а које организују Институт за педагогију и андрагогију Филозофског факултета у Београду и Педагошко друштво Србије. Од 2014. године до данас реализатор je акредитованих програма за стручно усавршавање запослених у образовању (Методе и облици ефикасне наставе и учења и Оцењивање у функцији ефикасне наставе и учења).

Са листе приложене библиографије кандидаткиње изабрали смо за посебан приказ монографију и 5 радова које је кандидаткиња објавила:

Николић, Н. (2024). *Компетенције за решавање проблема: педагошка перспектива*. Београд: Институт за педагогију и андрагогију.

Монографија „Компетенције за решавање проблема: педагошка перспектива” настала је као одговор на потребу за проучавањем различитих питања која се тичу природе и основних карактеристика ученичких компетенција за решавање проблема, као и начина на које се оне развијају у школском контексту. Она настоји да са педагошког становишта понуди одговоре на важна питања: шта су компетенције за решавање проблема, зашто је значајно развијати их код ученика, која је улога школе у том процесу. Садржај монографије обухвата концептуална и терминолошка разјашњења појма компетенција за решавање проблема и њему сродних појмова, као и темељно проучавање њихове сложене природе. Осим тога, значајан део монографије посвећен је сагледавању школских чинилаца који могу допринети развоју ученичких компетенција за решавање проблема.

Теоријска разматрања показала су да је за развој компетенција за решавање проблема неопходно на нивоу школског система изградити системску бригу о њиховом развоју и обезбедити свеобухватан приступ подршке. Почевши од тога да су компетенције за решавање проблема уграђене у законодавно-правну регулативу, па до тога да се у непосредној пракси оне препознају као неизоставни део свакодневног рада у школи. Њихов развој није могуће остварити низом издвојених наставних активности које се повремено реализују или кроз део наставног програма који се реализује у одређеном периоду школовања. За њихов развој значајно је успоставити интегративни приступ који прожима различите аспекте васпитно-образовног рада и укључује различите интересне стране. Због тога је значајно остварити сарадњу између свих релевантних актера – од доносилаца одлука и стручњака за образовање до непосредних реализатора и ученика. Под сарадњом се подразумева координација активности које свако од актера реализује да би се створили услови за развој компетенција за решавање проблема, али мисли се и на развијање заједничког разумевања о томе шта су компетенције за решавање проблема, како се оне могу развијати у пракси и зашто је то важно. У том смислу, посебну пажњу треба посветити проучавању различитих чинилаца који доприносе остваривању овог циља. У овом раду, за ту сврху, издвојена су три чиниоца и анализирана је њихова улога, а то су: наставни програм, уџбеник и наставник. Наставни програм поставља оквире за развој компетенција за решавање проблема у оквиру одређене наставне дисциплине, наставници имају улогу да планирано спроведу у непосредној пракси, а уџбеници потенцијално представљају извор подршке и подстицаја за ученике, али и за наставнике у процесу остваривања овог циља.

Nikolić, N., & Antonijević, R. (2023). Problem-Solving in Biology Teaching: Students’ Activities and Their Achievement. *International Journal of Science and Mathematics Education*, 1-21.

У раду су представљени резултати емпиријског истраживања које је имало за циљ да опише и анализира процес решавања биолошких проблема кроз активности које ученици спроводе током процеса њиховог решавања, као и да се проучи како реализација ових активности утиче на ниво и квалитет постигнућа ученика у биологији. Прикупљање података извршено је применом техника анкетирања, скалирања и тестирања. У складу са тим, за потребе истраживања конструисани су анкетни упитник са Ликертовом скалом и тест знања из биологије. За анализу података коришћене су дескриптивна статистика, факторска анализа и Пирсонов коефицијент корелације. Узорак су чинили ученици осмог разреда из 72 школе у Србији (565 ученика). Факторска анализа је потврдила да се активности решавања проблема могу груписати у следеће области: (1) анализа и планирање решавања проблема; (2) откривање решења проблема; (3) евалуативне активности решавања проблема; (4) додатне активности које укључују дискусију о проблему; (5) степен самосталности ученика у процесу откривања решења проблема. Резултати показују да са повећањем учесталости реализације активности решавања проблема, расте и постигнуће ученика. У погледу квалитета постигнућа, у свим доменима – усвајање знања, разумевање и примена – пронађена је позитивна, али ниска корелација.

Николић, Н. (2023). Херменеутика као методолошки приступ истраживању у педагогији. *Иновације у настави - часопис за савремену наставу* , *36*(1), 150-161.

Постоје различити епистемолошкo-методолошки приступи у истраживању у педагогији. Избор приступа истраживања условљен је природом проблема који се проучава, али и начином на који истраживач посматра свет и схвата стварност. У овом раду анализира се начин на који представници херменеутике поимају стварност, сазнање, природу и начин настанка знања, али и како поменута схватања утичу на методологију истраживања у педагогији.

За педагогију као друштвено-хуманистичку науку, значајно је схватање представника херменеутичког приступа да је предмет друштвених наука квалитативно другачији од предмета природних наука и да самим тим методологија истраживања мора бити битно различити. Став да се појаве из области друштвених наука не могу објашњавати и описивати, већ да је потребно одредити им значење и смисао допринео је да се одређени теоријско-методолошки проблеми педагогије анализирају из другачије перспективе. С тим у вези херменеутички приступ скренуо је пажњу на значај и потребу продубљеног проучавања смисла одређених појава, догађаја или процеса. Прихвата се становиште да је природа педагошких појава таква да се оне често не могу квантитативно изразити и мерити. Стога, мења се приступ и начин истраживања педагошких проблема. Истиче се значај познавања контекста, друштвено-историјских услова, али и значаја проучавања односа између дела и целине истраживаног проблема. Херменеутички круг је пронашао своје место у теорији, али и у пракси васпитно-образовног рада. Данас поједине врсте истраживања настоје да појаве проучавају циклично и кроз етапе, као пример може се навести акциона истраживања. Осим тога, у васпитно-образовној пракси евалуација рада може се темељити на концепту херменеутичког круга.

Када се разматрају ограничења херменеутичког приступа истраживању у педагогији углавном се указује да је херменеутика пре свега филозофија, а од истраживача се очекује да њене постулате примени у истраживању. То значи да је потребно тежити даљој разради херменеутичког приступа у истраживању у педагогији. У обзир треба узети и чињеницу да не постоји довољно педагошке литературе која говори о овом проблему, а нарочито не код нас. Противници херменеутичког приступа највећи недостатак виде у занемаривању долажења до знања која су универзална и од општег значаја, што је са становишта сваке науке неопходни услов њеног постојања. Због активног учествовања истраживача и испитаника у процесу истраживања као ограничење поједини аутори наводе и потенцијалну пристрасност у резултатима. У погледу реализације поступак херменеутички оријентисаног истраживања је сложен, а за истраживача методолошки захтеван.

Antonijević, R., Nikolić, N., Mrvoš, I. (2023). Equity in the education of gifted students. U: Radulović, M., Trajković, M. (Eds.), *Towards a more equitable education: from research to change* (pp.124-128). Belgrade: Institute for Educational Research.

Праведност у образовању значи пружање једнаких могућности свим ученицима. Уочавање индивидуалних разлика није основа за дискриминацију, већ начин да се препознају и осигурају услови да сваки ученик може достићи свој пуни потенцијал кроз образовање. У овом контексту, даровити ученици имају право да њихове изузетне способности буду препознате у образовном систему. То се постиже пружањем образовне подршке која препознаје и адекватно одговара на потребе даровитих ученика - кроз изазован садржај, прилагођене методе поучавања и већу аутономију у учењу. При томе, кључно је увести индивидуализацију и диференцијацију у наставу, која не само да одговара јединственом темпу и потребама у учењу даровитих ученика, већ им пружа и прилике да развију своје интересовања, ангажују се у значајним пројектима и сарађују са ученицима сличних интересовања.

Николић, Н., и Антонијевић, Р. (2021). Формативно оцењивање и онлајн настава. У: И. Јеремић, Н. Николић и Н. Коруга (ур.): *Сусрети педагога – Научни скуп ''Васпитање и образовање у дигиталном окружењу''* (103-108). Београд: Педагошко друштво Србије и Институт за педагогију и андрагогију.

Овај рад посвећен је анализи проблема формативног оцењивања у контексту онлајн наставе. Изостанак непосредног контакта између ученика и наставника који је карактеристичан за онлајн наставу може бити превазиђен континуираним формативним проценама датим у току или непосредно после учења. Саставни део формативних процена је информисање ученика о његовом напредовању од стране наставника. То наставник чини давањем повратних информација. Баријере које се јављају због одсуства непосредне интеракције између ученика и наставника, могу бити превазиђене благовременим и јасним повратним информацијама које посредством дигиталних алата могу ученицима бити испостављени у различитим формама. Повратне информације садржане у формативним проценама треба да буду за ученике јасне, непосредне и да усмеравају будуће учење. Иако се формативно оцењивање често у пракси поистовећује са повратним информацијама наставника, треба истаћи да постоје разноврсни приступи формативног оцењивања који се могу користити у онлајн настави. Неки од њих су: електронски портфолио, самопроцена, вршњачке процене, дискусије на мрежи итд.

Николић, Н., и Антонијевић, Р. (2020). Образовање као фактор културне репродукције и културне продукције. *Баштина*, *51*, 483-496.

Настојећи да се укаже на сложен и динамичан однос и узајамну повезаност између појмова образовања и култура, у раду се разматра улога образовања у процесу културне репродукције и процесу културне продукције. Култура, својим значењима и вредностима, прожима у сваком погледу процес образовања. Образовање представља процес репродукције, али и процес продукције и трансформације културе. Питање које се у овом раду анализира је: где се образовање налази између културне репродукције и културне продукције? Културна репродукција представља процес којим се настоји да се култура више или мање одржи онаква каква јесте. Улога образовања у културној репродукцији је вишезначна и може се посматрати на неколико нивоа, и то: на нивоу колективне културе, унутар културе и на нивоу индивидуалне културе. Као један од најважнијих посредника културе између индивидуе и културе, према мишљењу многих аутора издваја се школа. Прописивањем наставних планова и програма који су у знатном делу обавезни и универзални, омогућава се да се свој деци изложи одређени скуп идеја, знања, веровања, вредности и ставова. Димензије наставног плана и програма, чијом анализом се може пратити улога школе у културној репродукцији, jeсу: циљеви; наставни садржаји и наставне методе. Скривени курикулум у образовању има значајно место у обављању функције културне репродукције. Школа успешно врши културну репродукцију зато што и она сама као и култура представља одређено живљење. Начин на који се одвија живљење у школи биће близак начину живљења културе којој школа припада. С друге стране, у образовању се проналази потенцијал за увођење новина и промена. То значи да образовање доприноси и културној продукцији. Да би заиста доприносило културној продукцији, извесне новине је потребно увести у школу. Присталице социо-културног приступа предлажу бројне могућности организације процеса образовања тако да буду у служби продукције. Неке од могућности су: трансформисање наставног дискурса, грађење ученичке мреже писмености, трансформисање начина оцењивања. Неопходно је да се образовање заснива на интеракцијама и дијалогу уз активну улогу ученика, јер једино тако ученике ћемо навикавати да размишљају и делују на продуктиван начин.

На основу претходне анализе научно-истраживачког рада комисија констатује да се на конкурс пријавио компетентан кандидат. Досад је објавила 12 радова у научним часописима, од тога два рада у часописима индексираним на SCI листи, као и 16 саопштења штампана у целини са међународних и националних скупова. Проблемима које проучава приступа темељно, радови су теоријски ваљано засновани и методолошки коректно вођени, уз коришћење обимне педагошке литературе на српском и енглеском језику. Радови које објављује представљају значајан допринос развоју педагошке дисциплине којом се бави. Такође, педагошки рад може се оценити високом оценом, јер квалитетно изводи наставу на сва три нивоа студија, што потврђују и оцене добијене у студентској евалуацији. Континуирано прати рад студената и пружа им значајну помоћ у учењу и извршавању наставних обавеза.

На основу наведеног, Комисија сматра да Наташа Николић испуњава услове за избор у звање за које конкурише, те стога предлаже Изборном већу Филозофског факултета да је изабере у звање ванредног професора за ужу научну област Општа педагогија са методологијом и историја педагогије, на Одељењу за педагогију и андрагогију, са пуним радним временом, на одређено време од 5 година.

У Београду, 23. август 2024. године.

КОМИСИЈА

Проф. др Радован Антонијевић, редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Александар Тадић, ванредни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Драгиша Вучинић, ванредни професор

Филозофски факултет Универзитета у Приштини - Косовска Митровица

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_